
 Isabela Vasiliu-Scraba, Vedere în duh şi viziune filozofică, (sau Părintele 
Arsenie Boca şi Nae Ionescu) 
 Motto: “Când omul uită să se întrebe în ce parte stă izvorul mântuirii lui, se 
ofilesc câmpurile şi se întristează, sterpe, păsările. Ce admirabil simbol al 
solidarităţii omului cu întreg Cosmosul”, M. Eliade, Un amănunt din Parsifal, 
1938. 
 Intr-una din zilele lui octombrie 1949, Parintele Arsenie Boca vorbea la 
Mânăstirea Prislop de existenţa conştiinţei religioasecare poate să nu se 
manifeste dacă forţa conştiinţei eului “o ţine în nemişcare” (v. Părintele 
Arsenie Boca, “Cuvinte vii”, Deva, 2006, p.167). Cu ani în urmă, profesorul de 
metafizică Nae Ionescu (audiat de Boca pe când era student la Belle Arte) 
definise spiritualitatea occidentală prin autonomia gândirii omului ce se 
consideră pe sine centrul lumii (v. Isabela Vasiliu-Scraba, Metafizica lui Nae 
Ionescu, în unica şi în dubla ei înfăţişare, Slobozia, Ed. Star Tipp, 
2000, http://www.isabelavs.go.ro/Nae_Ionescu/CAP_IV.html ). 
Cumva asemănător diferenţiase acum două conştiinţe paralele fostul stareţ de 
la Sâmbăta de Sus. Dar filozoful observase în plus că autonomia gândirii are 
drept consecinţă disoluţia spiritului metafizic. După Nae Ionescu, latinitatea 
orientală n-ar participa la spiritualitatea occidentală pentru că are un plus de 
smerenie care-i face pe latinii din estul Europei să nu plaseze omul în centrul 
lumii. Aceasta ar duce la o semnificativă deosebire dintre Orientul şi 
Occidentul european, în cadrul aceleiaşi culturi ce-şi are la bază miracolul grec 
şi creştinismul. 
Interesantă însă ne pare nu atât asemănarea dintre cele două gânduri, a unui 
faimos filozof şi a unui stareţ înduhovnicit, cât mai ales deosebirea. Fiindcă 
varianta existenţială în care omul se consideră centrul lumii şi cea în care se 
vădeşte smerenia creaturii în faţa atotputerniciei Domnului nostru Iisus, în 
opinia stareţului de la M-rea Prislop, n-ar fi independente una de alta. 
Între conştiinţa eului care reduce lumea la eulcunoscător şi conştiinţa 
religioasă ar fi chiar un război nevăzut. Intr-un fel, cele două spiritualităţi (de tip 
oriental şi de tip occidental) ar fi îngemănate în aceeaşi fiinţă omenească, în 
care, “cu sau fără voia ei”, se dă o luptă între conştiinţa trufaşă şi conştiinţa 
smerită (v. Părintele Arsenie Boca, Războiul nevăzut, 27 oct. 1949, în 
vol., “Cuvinte vii”, Deva, 2008, p.167). 
Pe 2 noiembrie 1949, Părintele Arsenie Boca evidenţiază într-o altă predică 
“nemulţumirea lui Iisus” faţă de păcatele minţii: făţărnicia, prejudecata şi 
viclenia, toate trei definind fariseismul. 
Prejudecata prin care scrierile Părintelui Arsenie, “opere 
teologice  fundamentale” (v.pr. Nicolae Streza, Mărturii despre Părintele 
Arsenie Boca, Ed. Credinţa strămoşească, 2009, p.269), sînt înadins ignorate de 
cercurile teologilor de azi am remarcat-o la începutul anului 2012, când în 
pangarul Patriarhiei nu se găsea în luna ianuarie nici una din cărţile acestui 
călugăr isihast, pe care Mircea Eliade (care scria că-l mai văzuse în două 
rânduri înainte de plecarea în Anglia), vroia să-l întrebe în iulie 1942 “ca pe un 
mare sfânt” cum s-a împăcat cu Istoria, cum poate rămâne în afară de Timp cu 
tancurile şi artileria alături (v. M. Eliade, Noaptea de Sânziene, vol. II, Bucureşti, 
Jurnalul naţional, 2010, p. 177-178). 
Făţărnicia post-comunistă a celor care se prefac a-l preţui pe Sfântul 
Ardealului  persecutat fără-ncetare în comunism o sesizasem încă din anul 
Centenarului naşterii Părintelui Arsenie Boca (1910-28 nov.1989) când a trebuit 
sa ajung la Mânăstirea Brâncoveanu de la Sâmbăta de Sus ca să aflu de la un 
membru al Comisiei de canonizare că “despre sfinţi, despre o personalitate ca 
a Părintelui Arsenie Boca nu ne interesează câte ore, de ce şi unde a fost 
închis” (v. Isabela Vasiliu-Scraba, Moartea martirică a Părintelui Arsenie Boca, 
un adevăr ascuns la Centenarul sărbătorit la M-rea Brâncoveanu, în rev 
“Argeş”, 
nr.10/2010;http://www.isabelavs.go.ro/Articole/IVSbisericaDraganescu4.htm ). 
Dar însăşi neinspirata idee de la Mânăstirea din satul Săndica (2007) de a 
reproduce în format mare unele din picturile Părintelui Arsenie Boca are la 
bază nu atât făţarnica preţuire a lor, cât oarece vicleşug spre a atrage acolo 
credincioşii mai naivi. Făţarnice apar şi laudele dintr-un articol din “Ziarul 
lumina” (2008) despre sculptura iconostasului Bisericii Elefterie cel nou din 
Bucureşti în măsura în care nu se aminteşte nimic despre impresionanta frescă 
din altar înfăţişând-o pe Maica Domnului cu Iisus, “ocolită” şi în filmările 
oficiale din interiorul frumoasei Biserici în care Părintele Arsenie Boca l-a 
pictat la începutul deceniului şase pe copilul Iisus în zeghe de puşcăriaş (v. 
Isabela Vasiliu-Scraba, Martirii închisorilor în viziunea  lui Mircea Eliade şi a 
Părintelui Arsenie 
Boca, http://www.isabelavs.go.ro/Articole/IVSsemnMiorita12bis.htm ). 
Pe internet, oarece viclenie apare în vreo trei pagini web dedicate Părintelui 
Arsenie Boca (site-uri din Bucureşti, Cluj şi Arad) unde biografia celui 
martirizat arată de ca şi cum ar fi fost concepută de comun acord cu securiştii 
care l-au schingiuit la 79 de ani si vor să-şi ascundă fapta, terorizînd maicile de 
la Sinaia să nu spună nicicând adevărul asupra morţii Părintelui. (Născut cu un 
an înaintea Părintelui Arsenie Boca, pr. Dimitrie Bejan spunea pe 17 XII 1993 
într-un interviu înregistrat că securiştii l-au bătut “la poartă şi în casă” până în 
decembrie 1989 când i-au spus că de-acum încolo “e liber”, v. video Părintele 
D. Bejan, Amintiri din trecut postat de andreizgo) 
Cât despre făţărnicie, ce poate fi mai semnificativ decât înmulţirea discursurilor 
“oficiale” despre Părintele Arsenie Boca (la M-rea Brâncoveanu de la Sâmbăta 
de Sus, la Brad, sau chiar la resfinţirea pe 29 sept. 2012 Bisericii din 
Drăgănescu şi pe  8 dec. 2012 la Paris, la Saint Suplice) în condiţiile în care 
trimişii Patriarhiei se fac a nu fi aflat de moartea martirică a călugărului iconar 
alături de care nu se sfiesc a se trece autori pe cotorul unei cărţi extrem de 
voluminoase şi de interesantă în partea unde sînt publicate pagini din 
manuscrisele de la Sinaia: Părintele Arsenie: Omul îmbrăcat în haină de in si 
Ingerul cu cădelniţa de aur (Deva, 2008). 
Ştiind de toate câte au fost şi câte vor mai fi, Iisus ar fi dat “pentru toate 
veacurile” (scrie Părintele Arsenie Boca) pedeapsă fariseilor: “să răspundă de 
sângele prorocilor ce s-a vărsat de la începutul lumii până la ei” (v. Părintele 
Arsenie Boca, Prislop, 2 nov. 1949, în vol. “Cuvinte vii”, Deva, 2006, p.178). 
In articolul meu “Miracolul Bisericii de la Drăgănescu şi o profeţie a Părintelui 
Arsenie Boca” (v. rev. “Oglinda literară”, Anul X, nr.114, iunie 2011, p.7003-
7004), observasem cum aceasta biserică se singularizează nu numai prin 
prorocirea conţinută de fresca din absida altarului “povestind” martiriul 
cuviosului Ştefan cel nou, trecut în lumea de dincolo pe 28 noiembrie (cum 
avea sa treaca si Parintele Arsenie Boca în 1989) ci şi printr-o serie de 
întâmplări pe care le-am putea numi de-a dreptul miraculoase. Primul miracol 
este însuşi faptul că a fost pictată de Părintele Arsenie Boca. Apoi că a apucat 
să fie vizitată de teologul profesor Nichifor Crainic (1889-1972) care i-a 
„pecetluit” valoarea, comunicând impresiile sale călugărului iconar care 
odinioară reînviase „cu viata si cu propăvăduirea sa duhul Filocaliei în viaţa 
religioasă a poporului nostru” (prof. D. Stăniloaie, in vol.III al Filocaliei, 1947). 
Patriarhului Justinian Marina îi reuşise în 1950 mutarea în cadrul Patriarhiei a 
Comisiei de pictură bisericească de la Ministerul Cultelor, numit de el 
“Securitatea popilor”. Probabil că fără această trecere n-am fi avut azi nici 
frescele religioase şi mozaicurile Olgăi Greceanu de la Manăstirea Antim, nici 
“predicile vii” (apud. Nichifor Crainic) pictate pe zidurile bisericii de la 
Drăgănescu de fostul stareţ al Mânăstirii Prislop 
(http://www.isabelavs.go.ro/Articole/IVSbisericaDraganescu4.htm ). În al doilea 
rând miraculoasă este însăşi supravieţuirea monumentului de artă pe care-l 
reprezintă micuţa biserică aflată la vreo 30 de km de Bucureşti. E suficient să 
ne gândim că ea se află pe malul lacului de la Mihăileşti, unde Ceauşescu vroia 
să construiască un port, neapărat în locul bisericii. Si cum Părintele Arsenie nu 
putea fi de acord cu aşa ceva, academiciana cu şcoala pe puncte (cum mai sînt 
si alţi academicieni chiar din ziua de azi) nu s-a sfiit să-l pălmuiască în mijlocul 
bisericii în sfânta zi de Paşte a anului 1989. Înverşunarea lor împotriva 
călugărului iconar nu s-a stins până nu l-au condamnat la o moarte martirică (v. 
Isabela Vasiliu-Scraba, Moartea martirică a Părintelui Arsenie Boca, un adevăr 
ascuns la Centenarul sărbătorit la Sâmbăta de Sus). 
În al treilea rând, ca o minune apare chiar supravieţuirea picturii Bisericii 
executată de două ori de Părintele Arsenie Boca din 1968 şi până în 1989, în 
condiţiile în care fresca pictată de el în Biserica de la Bogata Olteană a fost 
îndepărtată nu prin văruire, ci prin lovituri de ciocan, după ce Părintele Arsenie 
Boca a fost (a cine ştie câta oară) arestat de Securitate în 1963. 
 
